Ny politisk fokus på stisystemerne i Aalborg Øst. En af de politikere, som tidligere har støttet kravet om sikre stier i bydelen, vil nu tage sagen op igen. Det sker efter at vi her på TV2/Nord fortalte om, at der nu også køres ræs med biler på området.

Viceborgmester Marian Geller i Aalborg Kommune er bekymret for udviklingen i Aalborg Øst, hvor beboere nu bliver chikaneret af bilræs på stisystemerne. - Jamen, jeg synes, at det er helt forfærdeligt, og det er rigtig ærgerligt, at det ikke er lykkedes at få den trafik stoppet ude i Aalborg Øst, siger Marian Geller (V). Inden Marian Geller blev valgt ind i Byrådet, gik hun til kamp mod ulovlige knallerter - blandt andet i Aalborg Øst, hvor beboerne organiserde demonstrationer og underskriftsindsamlinger. Men som vi kunne fortælle lørdag, så har det ikke hjulpet ret meget i dag. - Det er nøjagtigt det samme, som det var. Det er bare nogle andre mennesker denne her gang. For nu er der gået fem år, fortalte Elsebeth Mellergaard, beboer i Aalborg, i går til TV2/Nord Og Marian Geller er enig. - Mange af de tiltag, vi foreslog for fem år siden, er jo blevet til noget, men så længe der er bevågenhed, så kan man se, at så kan man skabe ro i en periode, men når der ikke er bevågenhed på det mere, så accellererer det åbenbart meget hurtigt. Så det er rigtig ærgeligt, siger Marian Geller. Nu er der måske håb for de beboere, som føler sig utrygge. - Jeg kunne godt tage det op i de udvalg, som jeg sidder og høre, om der kunne være en politisk vilje i forhold til, at vi tager en drøftelse også med politiet med hensyn til, hvordan vi løser det her i fremtiden, lover Marian Geller.